b'\n_START_ARTICLE_\nMiguel \xc3\x81ngel Gonz\xc3\xa1lez Su\xc3\xa1rez\n_START_SECTION_\nSeurajoukkueura\n_START_PARAGRAPH_\nMiguel \xc3\x81ngel aloitti urheilu-uransa k\xc3\xa4sipallomaalivahtina koulunsa joukkueessa, mit\xc3\xa4 kautta h\xc3\xa4n p\xc3\xa4\xc3\xa4tyi paikallisen jalkapalloseuran AD Couton joukkueeseen. 18-vuotiaan maalivahdin ura l\xc3\xa4hti nousuun, ja h\xc3\xa4n siirtyi pian Ourensen ja Castell\xc3\xb3nin kautta p\xc3\xa4\xc3\xa4kaupungin suurseuraan Real Madridiin vuonna 1968. Real Madrid kiinnitti h\xc3\xa4neen huomionsa Ourensen pelatessa harjoitusottelun Santiago Bernab\xc3\xa9ulla._NEWLINE_Miguel \xc3\x81ngelin ohella Real Madridilla oli riveiss\xc3\xa4\xc3\xa4n poikkeuksellisen paljon lahjakkaita maalivahteja. H\xc3\xa4n k\xc3\xa4vi kilpailua peliajasta muun muassa Andr\xc3\xa9s Junqueran, Antonio Betancortin ja Mariano Garc\xc3\xada Rem\xc3\xb3nin kanssa ja pelasi ensimm\xc3\xa4isin\xc3\xa4 vuosinaan vain muutamassa ottelussa per kausi. Suuren tilaisuutensa h\xc3\xa4n sai kesken kauden 1973\xe2\x80\x931974 Miguel Mu\xc3\xb1ozin korvanneelta Luis Molownylta, joka valitsi h\xc3\xa4net avauskokoonpanoon Espanjan cupin Copa del Reyn loppuottelussa. Real Madrid voitti Barcelonan maalein 4\xe2\x80\x930. Seuraavalla kaudella joukkueen valmentajaksi tuli Miljan Miljani\xc4\x87, joka teki Miguel \xc3\x81ngelista ykk\xc3\xb6smaalivahdin, ja Real Madrid voitti sek\xc3\xa4 liigan ett\xc3\xa4 cupin. Liigamestaruuksia h\xc3\xa4n voitti urallaan kaikkiaan kahdeksan ja cupeja viisi. Kaudella 1975\xe2\x80\x931976 Miguel \xc3\x81ngel palkittiin Zamora-palkinnolla p\xc3\xa4\xc3\xa4stetty\xc3\xa4\xc3\xa4n liigassa v\xc3\xa4hiten maaleja suhteessa pelattuihin otteluihin._NEWLINE_Miguel \xc3\x81ngel piti ykk\xc3\xb6smaalivahdin paikkansa tammikuuhun 1979 asti, jolloin loukkaantuminen pudotti h\xc3\xa4net Garc\xc3\xada Rem\xc3\xb3nin ja Agust\xc3\xadnin taakse useaksi vuodeksi. H\xc3\xa4n palasi ykk\xc3\xb6smaalivahdiksi j\xc3\xa4lleen kausiksi 1983\xe2\x80\x931985 ja pelasi muun muassa voittoisissa UEFA-cupin loppuotteluissa vuonna 1985. H\xc3\xa4n p\xc3\xa4\xc3\xa4tti pelaajauransa kauteen 1985\xe2\x80\x931986.\n_START_SECTION_\nMaajoukkueura\n_START_PARAGRAPH_\nMiguel \xc3\x81ngel pelasi 18 ottelua Espanjan maajoukkueessa vuosina 1975\xe2\x80\x931978. Debyyttins\xc3\xa4 h\xc3\xa4n teki EM-karsintaottelussa Tanskaa vastaan 12. lokakuuta 1975. H\xc3\xa4n oli Espanjan ykk\xc3\xb6smaalivahti vuoden 1978 MM-kilpailuissa ja kuului joukkueeseen my\xc3\xb6s nelj\xc3\xa4 vuotta my\xc3\xb6hemmin, jolloin torjuntavastuun kantoi Luis Arconada. Espanja putosi molemmilla kerroilla alkulohkovaiheessa. Miguel \xc3\x81ngel on yhdeks\xc3\xa4nneksi eniten otteluita Espanjan maajoukkueessa pelannut maalivahti.\n_START_SECTION_\nPelaajauran j\xc3\xa4lkeen\n_START_PARAGRAPH_\nPelaajauransa j\xc3\xa4lkeen Miguel \xc3\x81ngel on jatkanut Real Madridin palveluksessa eri teht\xc3\xa4viss\xc3\xa4. H\xc3\xa4n on toiminut muun muassa seuran maalivahtivalmennuksen johtajana.'